2023.9.29.
HU
Az Európai Unió Hivatalos Lapja
L 242/119
59.
elismeri a Számvevőszéknek a változó munkakörülményekhez való alkalmazkodás érdekében tett erőfeszítéseit, beleértve a 2021-ben tett lépéseket, amelyek az ellenőrzés digitalizációjának előmozdítását, valamint a technológia és a gyakorlatok korszerűsítését szolgálják a szervezet egészén belül, hogy az továbbra is eredményes ellenőrzési közszolgáltatást nyújtson az Unióban; tudatában van annak, hogy az ebbe az irányba történő további előrelépéshez hozzáférhető adatokra van szükség, amelyek a szükséges formátumban a Bizottság vagy a tagállamok rendelkezésére állnak; felhívja a Bizottságot, hogy ösztönözze a tagállamokat a nagyobb interoperabilitás elérésére;
60.
megérti, hogy a Covid19 világjárvány miatti korlátozásokra tekintettel 2021-ben is nagyrészt digitálisan hajtották végre a teljes ellenőrzési ciklust, amely magában foglalta az ellenőrzés előkészítését, a bizonyítékok összegyűjtését és az egyeztető eljárásokat, és hogy a tagállamokba tett látogatásokat videohívásokkal váltották fel, amelyeket szükség esetén távtolmácsolással bonyolítottak le;
61.
nagyra értékeli a Számvevőszék 2021. évi digitális szcénáját meghatározó fontos mérföldköveket – amilyen például a robotizált folyamatautomatizálási szolgáltatások bevezetése –, amelyeket az ellenőrzési csoportokra háruló ismétlődő, alacsony értéktartalmú munkafolyamatok csökkentése érdekében vezettek be, vagy például a végrehajtó ügynökségek ellenőrzésének automatizálása a rendszeres ellenőrzési folyamat részeként, valamint egy vadonatúj felhőalapú fordításkezelő rendszer bevezetése;
62.
üdvözli a 2018–2021 közötti időszakra vonatkozó kiberbiztonsági terv végrehajtásának befejezését és a következő három évre (2022–2024) vonatkozó új kiberbiztonsági terv elfogadását, amely az Unió intézményeiben, szerveiben, hivatalaiban és ügynökségeiben közös, magas szintű kiberbiztonságát szolgáló intézkedések megállapításáról szóló európai parlamenti és tanácsi rendeletjavaslatban foglalt rendelkezésekkel összhangban a zéró bizalmi architektúrára való fokozatos áttérést irányoz elő; megállapítja, hogy 2021-ben nem észleltek a Számvevőszék ellen sikeresen végrehajtott jelentős kibertámadást, és nagyra értékeli és fontosnak tartja a Számvevőszék és az európai intézmények, szervek és hivatalok számítógépes vészhelyzeteket elhárító csoportja (CERT-EU) közötti együttműködést; felkéri a Számvevőszéket, hogy továbbra is nagy figyelmet fordítson a kiberfenyegetésekre és az információbiztonságra, különösen azért, mert az utóbbi években jelentősen megnőtt a súlyos kibertámadások száma, ami az összes uniós intézményt vonzó célponttá teszi a potenciális támadók számára; arra ösztönzi a Számvevőszéket, hogy rendszeresen végezze el informatikai infrastruktúrájának kockázatértékelését;
63.
megjegyzi, hogy 2021-ben a Számvevőszék társszervezője volt az európai kiberbiztonsági hónap nyitórendez­ vényének, és hogy a Számvevőszék sokszínűségért és befogadásért felelős tisztviselője koordinálta a nyitórendezvény egyik fő eseményét, amely a nők kiberbiztonságban játszott szerepéről szólt, és amelyen különböző hátterű nők sokszínű csoportja cserélt véleményt arról, hogy mi motiválja a nőket a kiberbiztonság és a kibertechnológia területére való belépésre;
64.
megjegyzi, hogy 2021-ben döntés született a főként a hibrid munkavégzéshez és a digitalizációhoz kapcsolódó berendezésekbe és szolgáltatásokba történő beruházásokat szolgáló költségvetési tételek megerősítéséről, valamint hogy kiegészítő előirányzatok felhasználására került sor a Számvevőszék kibervédelmi képességeinek megerősítése, egy új fordításkezelő rendszerbe és az érdekelt feleket kezelő új rendszerbe történő beruházás, valamint az uniós elektronikus aláírási megoldás bevezetése céljából;
65.
üdvözli, hogy döntés született arról, hogy a Számvevőszék alapvető elemekként ingyenes, nyílt forráskódú szoftvereket alkalmaz, így például a Linuxot mint az informatikai infrastruktúra számos szerverének operációs rendszerét, a Belenios nyílt forráskódú szoftvert a titkos szavazási rendszerhez és a Nagios nyílt forráskódú szoftvert a Számvevőszék informatikai üzemeltetési csoportjai számára; megjegyzi, hogy a Számvevőszék az „ECAFiles” rendszer – a legmagasabb biztonsági és személyes adatvédelmi szabványok szerint működő rendszer – keretében történő, az ellenőrzöttekkel való dokumentációcserére a NextCloud nyílt forráskódú szoftvert használja;
66.
üdvözli az adatkezelési megállapodások végrehajtását minden olyan esetben, amikor az adatokat harmadik felek dolgozzák fel, és a Számvevőszék mint adatkezelő biztosítja az (EU) 2018/1725 európai parlamenti és tanácsi rendelet (3) 29. cikkének való megfelelést és a feldolgozási műveletek feletti teljeskörű ellenőrzést; tudomásul veszi a Számvevőszék adatvédelmi tisztviselőjével folytatott rendszeres konzultációt, amely az adatfeldolgozással, valamint a technikai és szervezési intézkedésekkel kapcsolatos kérdésekre irányul;
(3) Az Európai Parlament és a Tanács (EU) 2018/1725 rendelete (2018. október 23.) a természetes személyeknek a személyes adatok uniós intézmények, szervek, hivatalok és ügynökségek általi kezelése tekintetében való védelméről és az ilyen adatok szabad áramlásáról, valamint a 45/2001/EK rendelet és az 1247/2002/EK határozat hatályon kívül helyezéséről (HL L 295., 2018.11.21., 39. o.).